作者:毛熙震
標題:臨江仙
內容:南齊天子寵嬋娟，六宮羅綺三千。潘妃嬌豔獨芳妍。椒房蘭洞，雲雨降神仙。縱態迷歡心不足，風流可惜當年。纖腰婉約步金蓮。妖君傾國，猶自至今傳。幽閨欲曙聞鶯轉，紅窗月影微明。好風頻謝落花聲。隔幃殘燭，猶照綺屏箏。繡被錦茵眠玉暖，炷香斜嫋煙輕。淡蛾羞斂不勝情。暗思閑夢，何處逐行雲。